b'\n_START_ARTICLE_\nWalther von Reichenau\n_START_SECTION_\nBiografija\n_START_PARAGRAPH_\nGim\xc4\x97 turtingoje Pr\xc5\xabsijos artilerijos generolo E. A. Reichenau \xc5\xa1eimoje. 1903 m. prad\xc4\x97jo fanenjunkerio karo tarnyb\xc4\x85 Vokietijos imperijos 1-ajame gvardijos artilerijos pulke. 1904 m. rugpj\xc5\xabt\xc4\xaf pakeltas \xc4\xaf leitenantus. 1912 m. pakeltas \xc4\xaf oberleitanto pareigas. 1914 m. \xc4\xafstojo \xc4\xaf Pr\xc5\xabsijos karo akademij\xc4\x85. Prasid\xc4\x97jus Pirmajam pasauliniam karui tarnavo 1-ojo gvardijos artilerijos pulko \xc5\xa1tabo adjutantu. Dalyvavo Vakar\xc5\xb3 fronto kovose. 1914 m. pakeltas \xc4\xaf kapitonus. 1915 m. perkeltas \xc4\xaf Generalin\xc4\xaf \xc5\xa1tab\xc4\x85, v\xc4\x97liau tarnavo 47-osios rezervo divizijos ir 7-osios kavalerijos divizijos \xc5\xa1tabuose. Po karo liko tarnauti Reichsvere. 1923 m. pakeltas \xc4\xaf majorus, o 1929 m. \xc4\xaf pulkininkus leitenantus. Nuo 1930 m. tarnavo 1-osios divizijos \xc5\xa1tabo vir\xc5\xa1ininku. Divizijai vadovav\xc4\x99s generolas W. fon Blombergas pristat\xc4\x97 V. fon Reichenau A. Hitleriui. Labai r\xc4\x97m\xc4\x97 fiurer\xc4\xaf, buvo laikomas vienu jo favorit\xc5\xb3. 1932 m. pakeltas \xc4\xaf pulkininkus ir paskirtas Karaliau\xc4\x8diaus karo apygardos vadu. Nuo 1933 m. vadovavo Karo ministerijos biurui. 1934 m. vasar\xc4\xaf pakeltas \xc4\xaf generolo majoro pareigas. Pareikalavo naci\xc5\xb3 vadovyb\xc4\x97s sunaikinti SA vadus, jei naciai nori, kad kariuomen\xc4\x97 paremt\xc5\xb3 j\xc5\xb3 vald\xc5\xbei\xc4\x85. 1935 m. pakeltas \xc4\xaf generolo leitenanto, o 1936 m. spal\xc4\xaf \xc4\xaf artilerijos generolo pareigas. Nuo 1938 m. vasario vadovavo 4-ajai armij\xc5\xb3 grupei, kuri 1938 m. spal\xc4\xaf u\xc5\xbe\xc4\x97m\xc4\x97 Sudet\xc5\xb3 kra\xc5\xa1t\xc4\x85, o 1939 m. kov\xc4\x85 \xc4\x8cekoslovakij\xc4\x85. Prasid\xc4\x97jus Antrajam pasauliniam karui, \xc4\xafsiver\xc5\xbeimo \xc4\xaf Lenkij\xc4\x85 metu, vadovavo 10 armijai, kuri u\xc5\xbe\xc4\x97m\xc4\x97 Var\xc5\xa1uv\xc4\x85. Nuo 1939 m. spalio vadovavo 1940 m. \xc4\xaf Belgij\xc4\x85 ir Pranc\xc5\xabzij\xc4\x85 \xc4\xafsiver\xc5\xbeusiai 6-ajai armijai. 1940 m. liepos 19 d. jam, kaip ir dar 11 Vermachto auk\xc5\xa1\xc4\x8diausio rango generol\xc5\xb3, buvo suteiktas feldmar\xc5\xa1alo laipsnis u\xc5\xbe j\xc5\xb3 veiksmus \xc5\xbeaibi\xc5\xa1kai nugalint Pranc\xc5\xabzij\xc4\x85. 1941 m. bir\xc5\xbeel\xc4\xaf vadovavo 6-ajai armijai, s\xc4\x97kmingai puolusiai Ukrainoje, bet ir t\xc5\xb3 pa\xc4\x8di\xc5\xb3 met\xc5\xb3 lapkrit\xc4\xaf patyrusiai daug pralaim\xc4\x97jim\xc5\xb3. R\xc4\x97m\xc4\x97 SS baud\xc5\xbeiam\xc5\xb3j\xc5\xb3 b\xc5\xabri\xc5\xb3 veikl\xc4\x85. Nuo 1941 m. gruod\xc5\xbeio 1 d. \xe2\x80\x93 armij\xc5\xb3 grup\xc4\x97s Piet\xc5\xabs vadas. 1942 m. sausio 14 d. patyr\xc4\x97 insult\xc4\x85. Sausio 17 d. skryd\xc5\xbeio i\xc5\xa1 Poltavos \xc4\xaf Vokietij\xc4\x85 metu, V. fon Reichenau gydymui skraidin\xc4\x99s l\xc4\x97ktuvas sudu\xc5\xbeo besileisdamas Lvove; jis mir\xc4\x97. Palaidotas Berlyno Invalid\xc5\xb3 kapin\xc4\x97se.'